कांग्रेस दफ्तर राजीव भवन में शनिवार को प्रदेश कांग्रेस प्रभारी पीएल पुनिया समेत कई नेताओं की मौजूदगी में हुई बैठक में करीब 8 सीटों के उन उम्मीदवारों के नाम पर चर्चा हुई, जो हाल में नौकरी वगैरह छोड़कर कांग्रेस में आए और टिकट मांग रहे हैं। बैठक में इसकी चर्चा शुरू होते ही एक वरिष्ठ नेता ने कहा कि पार्टी अध्यक्ष ने किसी भी पैराशूट उम्मीदवार को टिकट नहीं देने की मंशा जता दी है। सूत्रों के मुताबिक अध्यक्ष का जिक्र होते ही तमाम नेता एकराय हो गए कि ऐसे लोगों को टिकट देना तो दूर, उनके नामों पर विचार भी नहीं किया जाएगा। इससे पहले, प्रदेश प्रभारी पुनिया ने भास्कर से बातचीत में कहा था कि पार्टी में सभी का स्वागत है, लेकिन टिकट के मामले में प्राथमिकता पुराने कार्यकर्ताओं को ही मिलेगी। आज हुई बैठक में पुनिया के अलावा पीसीसी चीफ भूपेश बघेल, नेेता प्रतिपक्ष टीएस सिंहदेव और डा. चरणदास महंत समेत कई नेता शामिल हुए। सूत्रों के अनुसार इस बैठक में भी कुछ सिंगल नाम तय हुए हैं।